የሕንድ ባለሐብቶች በኢትዮጵያ ያላቸውን የንግድ እንቅስቃሴ ድርሻ ማሳደግ ይፈልጋሉ
 – በኢትዮጵያ ባለው ምቹ የንግድና የኢንቨስትመንት ሁኔታ በመጠቀም ያላቸውን የንግድ እንቅስቃሴ ድርሻ ማሳደግ እንደሚፈልጉ የሕንድ ባለሐብቶች ገለጹ።የኢትዮጵያ የንግድና የዘርፍ ማህበራት ምክር ቤት በሕንድ ባንክ ተወካይ ሱብራማኒያን ቬንካታራማን ከተመራው የህንድ ኢንዱስትሪያሊስቶች ኮንፌዴሬሽን የንግድ የልኡካን ቡድን ጋር ዛሬ ተወያይቷል።ከውይይቱ ተሳታፊዎች መካከል ፓስቶስ ኢንጂነሪንግ የተሰኘውና ለመስኖ ስራ፣ ለስኳርና ሌሎች አነስተኛ ፋብሪካዎች የሚያገለግሉ ማሽኖችን የሚያቀርበው ድርጅት አንዱ ነው።የድርጅቱ ሥራ አስኪያጅ ማሄንደራ ኩቤር እንዳሉት የውይይት መድረኩን በኢትዮጵያ ያለውን የገበያ ሁኔታ ለመዳሰስ ይጠቀሙበታል።በተሰማሩበት ዘርፍ የማማከር አገልግሎት የሚሰጥ ተቋም በሀገሪቱ ማቋቋማቸውንና የንግድ ተሳትፎቸውን ለማሳደግም ከተለያዩ አካላት ጋር እየተነጋገሩ መሆኑን ገልጸዋል።በህንድ የወጪ ገቢ ንግድ ባንክ የኢትዮጵያ ኃላፊ ካርቲኬያን ባላሱብራማኒያን በሀገሪቱ የንግድ እንቅስቃሴ ለሚያደርጉ የህንድ ኩባንያዎች አስፈላጊውን የብድር አቅርቦት እያመቻቸ መሆኑን ጠቅሰዋል።በኢትዮጵያ ያለው የህንድ ባለሀብቶች የንግድ እንቅስቃሴ ድርሻ እንዲያድግ የበኩሉን እየተወጣ መሆኑንም ተናግረዋል።መረጃዎች እንደሚያሳዩት የሁለቱ ሀገራት የንግድና የኢንቨስትመንት ግንኙነት በየጊዜው መሻሻል እየታየበት ነው።የኢትዮጵያ የንግድና የዘርፍ ማህበራት ምክር ቤት ፕሬዝዳንት አቶ ሰለሞን አፈወርቅ እንደተናገሩት የኢትዮ-ሕንድ የንግድ ግንኙነትና የሕንዳውያን የኢንቨስትመንት ፍሰት ከፍተኛ እድገትን እያሳየ ነው።ለዚህ ደግሞ ባለፉት አስር ዓመታት የታየው እድገት ጥሩ ማሳያ እንደሆነ አውስተዋል።እንደ አውሮጳውያን አቆጣጠር በ2004 የነበረው የሁለቱ አገራት የንግድ ግንኙነት ከ200 ሚሊዮን ዶላር ያልበለጠ ሲሆን በ2013 ይህ አሃዝ 1 ነጥብ 3 ቢሊዮን የአሜሪካ ዶላር ደርሷል።በአውሮጳውያኑ አቆጣጠር ከ1999 እስከ 2012 ባለው ጊዜ የሕንድ ባለሀብቶች በ43 ቢሊዮን ብር በተመዘገበ ካፒታል ለ365 ፕሮጀክቶች ፍቃድ ማውጣታቸውን ፕሬዝዳንቱ አመልክተዋል።ሕንዳውያኑ ባለሃብቶች በኢትዮጵያ ያለውን ምቹ የኢንቨስትመንት እድል፣ ማበረታቻዎችና ሰፊ የገበያ እድል በመጠቀም የኢንቨስትመንት ድርሻቸውን እንዲያሰፉም ጥሪ አቅርበውላቸዋል።የልኡካን ቡድኑ መሪ ሱብራማኒያን ቬንካታራማን በበኩላቸው የሁለቱ ሀገራት ግንኙነት ከ2 ሺህ ዓመታት በላይ ያስቆጠረ መሆኑን አስታውሰዋል።በእነዚህ ጊዜያት የተካሄዱ የሁለትዮሽ ስምምነቶች፣ የክህሎት ማበልጸጊያ ስልጠናዎች፣ የባሕል ልውውጦችና መሰል መድረኮች የአገራቱን ግንኙነት በማጠናከር ረገድ ወሳኝ ሚና መጫወታቸውን ነው ያመለከቱት።የውይይት መድረኩ የሁለቱን አገራት ወቅታዊ የንግድና ኢንቨስትመንት ግንኙነት በማጎልበት ለተሻለ የንግድ ትስስር እድገት የጎላ ሚና እንደሚኖረውም ተናግረዋል።በኢንጂነሪነግ፣ በኮንስትራክሽን፣ በግብርና፣ በፋይናንስ፣ በኤሌክትሮኒክስና ሌሎች ዘርፎች የተሰማሩ ባለሃብቶችን ያቀፈው የሕንድ ኢንዱስትሪያሊስቶች ኮንፌዴሬሽን ከኢትዮጵያ የንግድና የዘርፍ ማህበራት ምክር ቤት ጋር እ.አ.አ በመጋቢት 2011 አብሮ ለመሰራት የሚያስችለውን የመግባቢያ ሰነድ መፈራረሙ ይታወሳል። (ኢዜአ)